Reën spring na topplek in Top-20Richann en René van ‘Boer soek ‘n vrou’-faam sing saam onder die naam Reën. (Foto: Verskaf) Kurt Darren is terug op die Maroela Media Afrikaanse Top-20 met ŉ splinternuwe enkelsnit, “’n Dubbel vir die DJ”. Dié partytjieliedjie betree vandeesweek die top-20 in die 19de plek. Dit was ook ŉ goeie week vir Brendan Peyper. Sy enkelsnit “Dik en dun” spring tien posisies na die agtste plek. Reën, die Boer soek ’n vrou-sangpaar Richann en René, neem vandeesweek die gesogte no. 1-posisie in met hulle debuutenkelsnit, “Vrystaatvlaktes”. Die liedjie het verlede week sy toetrede tot die treffersparade gemaak in die 16de plek. In vandeesweek se Maroela Media Afrikaanse Top-20 is daar twee snitte wat styg, 13 wat daal, drie wat onveranderd bly en twee wat hul toetrede tot die Maroela Media Afrikaanse Top-20 maak. * Die Maroela Media Afrikaanse Top-20 word saamgestel deur enkelsnitvrystellings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.